|  |  |  |  |
| --- | --- | --- | --- |
|  | **РЕПУБЛИКА СРБИЈА****АУТОНОМНА ПОКРАЈИНА ВОЈВОДИНА** | _logo- | **ФОНД ЗА ПРУЖАЊЕ ПОМОЋИ****ИЗБЕГЛИМ, ПРОГНАНИМ****И РАСЕЉЕНИМ ЛИЦИМА** |

На основу члана 17. Одлуке о оснивању Фонда за пружање помоћи избеглим, прогнаним и расељеним лицима (''Службени лист Аутономне Покрајине Војводине'', број 19/06) и члана 19. Статута Фонда за пружање помоћи избеглим, прогнаним и расељеним лицима, Управни одбор Фонда расписује

**ЈАВНИ ПОЗИВ**

ЗА ПРУЖАЊЕ ПОМОЋИ У ГРАЂЕВИНСКОМ МАТЕРИЈАЛУ ЗА СТАМБЕНЕ ОБЈЕКТЕ У ВЛАСНИШТВУ ИЗБЕГЛИХ, ПРОГНАНИХ И РАСЕЉЕНИХ ЛИЦА СА БОРАВИШТЕМ, ОДНОСНО ПРЕБИВАЛИШТЕМ НА ТЕРИТОРИЈИ АП ВОЈВОДИНЕ ЗА 2018. ГОДИНУ

I

Јавни позив се расписује за лица која су у складу са законом имала статус избеглих, прогнаних и расељених лица са боравиштем односно пребивалиштем на територији Аутономне Покрајине Војводине до дана ступања на снагу Одлуке о оснивању Фонда за пружање помоћи избеглим, прогнаним и расељеним лицима, односно 21. децембра 2006. године, а која су започела изградњу стамбеног објекта или која поседују стамбени објекат на територији АП Војводине, a која имају намеру да остану да живе у локалној заједници у којој имају пребивалиште, односно боравиште.

 Започетим објектом у смислу овог јавног позива сматра се грађевинско земљиште са изграђеним најмање темељом ,а док под стамбеним објектом сматрају се постојећи стамбени објекти којима је неопходна санација. Помоћ се неће пружати за стамбене објекте чијим власницима је грађевински материјал потребан ради декоративних унутрашњих радова и за надоградњу постојећег објекта.

 Помоћ у грађевинском материјалу, столарији, дрвеној грађи и инсталационом материјалу и санитаријама, који је према стању објекта неопходан за изргадњу, уградњу и замену постојећег, али не обухвата материјал, за постављање подова и плафона (паркет, ламинат, гипсане плоче и сл.).

 Максималан износ средстава за пружање помоћи по кориснику је до 500.000,00 динара у зависности од вредносне процене материјала која је потребна за изградњу и санацију објекта.Средства се дају неповратно.

 Јавни позив се расписује за лица која имају пребивалиште, односно боравиште на територији општина: Нови Сад, Опово, Бечеј, Темерин,Беочин, Врбас и Жабаљ

II

 Уз Пријаву потребно је доставити следећу обавезну документацију:

1. Оверену потврду од стране општинског повереника за избеглице да је лице до дана 21. децембра 2006. године било у статусу избеглог односно прогнаног лица на територији АП Војводине, односно неки докуменат из којег се са сигурношћу може утврдити да је лице до тог дана било у расељеничком статусу на територији АП Војводине. Потврду је потребно доставити за подносиоца пријаве на Јавни позив и за све чланове породичног домаћинства;

2. Фотокопију важећег личног документа подносиоца Пријаве и свих пунолетних чланова његовог породичног домаћинства;

3. Доказ о држављанству Републике Србије подносиоца пријаве или доказ да је поднет захтев за пријем у држављанство Републике Србије;

4. Оверену Изјаву за подносиоца пријаве на Јавни позив и за све пунолетне чланове породичног домаћинства о добровољној одлуци да остану да живе на територији АП Војводине; да подносилац Пријаве и чланови његовог породичног домаћинства не поседују непокретност на територији Републике Србије (сем објекта за чију се санацију помоћ тражи), односно на територији Републике Србије ван теријторија АП Косово и Метохије за расељена лица; да нису продали или на други начин отуђили непокретност у земљи претходног пребивалишта или Републици Србији; да немају услове да се врате у земљу порекла, односно претходног пребивалишта за расељена лица; и да нису били корисници помоћи у виду пакета грађевинског материјала у овиру пројекта интеграције на територији Републике Србије; и да нису на коначној листи реда првенства по неком од јавних позива Регионалног стамбеног програма-Стамбени програм у Републици Србији;

5. Доказ о власништву стамбеног објекта који подносилац пријаве предлаже за пружање помоћи у грађевинском материјалу (извод из земљишних књига односно катастра непокретности, купопродајни уговор оверен у суду или др.). Подносилац пријаве на Јавни позив мора бити једини власник стамбеног објекта за који се санација тражи;

6. Грађевинску дозволу или одобрење за изградњу и потврђену пријаву за почетак изградње објекта, или урбанистичко техничке услове, односно захтев за легализацију објекта и доказ од надлежног органа да је легализација тог објекта могућа.

 Уз Пријаву је поред обавезне могуће доставити и следећу документацију:

1. Одлука суда о разводу брака или извод из матичне књиге умрлих или други доказ којим се доказује да се ради о самохраном родитељу;

2. Потврда о незапослености надлежне филијале Националне службе за запошљавање за подносиоца пријаве на Јавни позив и сваког незапосленог члана породичног домаћинства;

3. Потврда о примањима за подносиоца пријаве и чланове породичног домаћинства који су запослени или на други начин остварују новчану накнаду;

4. Решење о инвалидности;

5. Решење о категоризацији о степену ометености у менталном или телесном развоју;

6. Релевантну медицинску документацију уколико подносилац пријаве или члан његовог породичног домаћинства имају телесно оштећење или тешко оболење;

7. Потврда надлежног органа да је лице погинуло или нестало током ратних дешавања на просторима бивше СФРЈ;

8. Писани документ о боравку у заробљеништву током ратних дешавања на просторима бивше СФРЈ;

9. Потврда о школовању за ученике и студенте;

 Пријава на овај Јавни позив подноси се на обрасцу Пријаве, који се може преузети у просторијама Фонда за пружање помоћи избеглим, прогнаним и расељеним лицима, на интернет адреси www.fondirpvojvodine.rs, а могуће их је добити и поштом. На исти начин може се преузети и образац Изјаве.

III

 Јавни позив је отворен од 27. марта до 27. априла 2018. године.

IV

 Пријаве ће се разматрати и о њима одлучивати по критеријума Правилника за пружање помоћи у грађевинском материјалу за стамбене објекте у власништву избеглих, прогнаних или расељених лица са боравиштем, односно пребивалиштем на територији АП Војводине. Неблаговремене пријаве неће бити разматране.

 Документација се не подноси у оригиналу, већ се прилаже фотокопија тражених докумената, с тим што Фонд задржава право да пре потписивања уговора затражи оригинал документације на увид. Фонд не враћа запримљену документацију већ се она чува у архиви Фонда. Фонд није у обавези да о току и резултатима јавног позива информише сва лица која су се пријавила, већ ће контактирати само лица која су ушла у ужи избор односно која су се нашла на листи за обилазак од стране теренске екипе и предлогу листе за доделу помоћи,а предлог листе за доделу помоћи ће бити објављена на огласној табли Фонда.

Предлог за доделу помоћи сачињава се након бодовања према критеријумима из Правилника о пружању помоћи у грађевинском материјалу за стамбене објекте у власништву избеглих, прогнаних и расељених лица, као и извештаја о социјалном и материјалном статусу породице и стању објекта који сачини теренска екипа. Уколико два или више подносиоца пријава на Јавни позив имају исти број бодова, предност има подносилац захтева који:

1. има већи број малолетне деце
2. већи број чланова породичног домаћинства
3. има трудну жену у домаћинству
4. дуже борави на подручју локалне самоуправе за чије подручје се расписује јавни позив
5. има мање приходе по члану породичног домаћинства.

 За додатне информације у вези са Јавним позивом можете се обратити Фонду за пружање помоћи избеглим, прогнаним и расељеним лицима, Нови Сад, Булевар Михајла Пупина 25, или на телефон 021/475 42 95, или путем и-мејла на адресу uprava@fondirpvojvodine.rs

 Пријаву послати поштом или донети лично на адресу: Фонд за пружање помоћи избеглим, прогнаним и расељеним лицима, 21 000 Нови Сад, Булевар Михајла Пупина 25 са назнаком "За Јавни позив –помоћ у грађeвинском материјалу".